Karen Holmgaard
Karen Holmgaard er en dansk fodboldspiller, der spiller for den engelske klub Everton og for det danske landshold. Karen Holmgaard er midtbanespiller og har spillet 31 landskampe og scoret 3 mål for Danmark (pr. 7. august 2023). Hun er tvillingesøster til Sara Holmgaard, der også er fodboldspiller.
Sammen med sin søster begyndte Karen Holmgaard at spille fodbold i fødebyens lokale fodboldklub Bording IF, og efter ophold på Vejle Idrætsefterskole og i Vejle BK kom de begge til Fortuna Hjørring i 2017. Med Fortuna vandt søstrene det danske mesterskab i både 2018 og 2020 samt pokalturneringen i 2019, inden de i 2021 forsatte karrieren i den tyske klub 1. FFC Turbine Potsdam. I august 2022 skiftede både Sara og Karen Holmgaard til Everton. Sara Holmgaard blev dog straks udlejet til Fortuna Hjørring, men blev i januar 2023 genforenet med sin søster.
Karen Holmgaard fik debut på A-landsholdet den 28. februar 2018 i en kamp mod Island ved turneringen Algarve Cup. Ved EM-slutrunden i 2022 (udsat fra 2021 pga. coronapandemien), hvor Danmark blev slået ud allerede efter gruppespillet, spillede hun en enkelt kamp. Karen Holmgaard var en del af truppen til VM i 2023.
Karen Holmgaard blev af Spillerforeningen kåret til Årets Kvindelige Talent 2018.